Biden: Hart en siel vir eenheid in die VSA | Maroela Media
Biden lewer sy eerste toespraak as 46ste president van Amerika (Foto: Andrew Caballero-Reynolds, AFP)
Pres. Joe Biden het Woensdag tydens sy inhuldiging as die 46ste president van die VSA onderneem "om 'n president vir alle Amerikaners te wees" en het hom beywer vir eenheid in die land. Hy het ook gewaarsku oor die uitdagings wat voorlê terwyl hy verwys het na veelvuldige krisisse.
Biden (78) is Woensdag by die Kongresgebou in Washington DC ingehuldig. By dieselfde geleentheid is Kamala Harris (56) as vise-president ingehuldig, die eerste vrou om dié amp te beklee.
"Vandag is 'n geskiedkundige dag gevul met hoop. 'n Dag van demokrasie. Die wil van die mense het gewen. Demokrasie het gewen," het Biden gesê in sy eerste toespraak as president.
Biden (78) is Woensdag by die Kongresgebou in Washington DC ingehuldig (Foto: Patrick Semansky, AFP)
Hy het op die trappe van die Kongresgebou gestaan en sy toespraak gelewer. Dit is hier waar vyf mense slegs twee weke gelede dood is toe Trump-ondersteuners die Kongresgebou op 6 Januarie bestorm het uit protes oor Biden se verkiesing as president.
"'Hier staan ons nou net 'n paar dae nadat 'n oproerige skare gedink het dat hulle ons van hierdie gewyde grond sou kon verdryf. Maar vandag kom ons hier byeen as een nasie, voor God."
Maar aangesien die VSA deur die dodelike koronavirus en politieke verdeeldheid bedreig word, het hy gewaarsku dat soveel meer as woorde nodig is om dié uitdagings te oorkom.
"Vandag op hierdie dag in Januarie is my hele siel daarin," het hy die woorde van Abraham Lincoln aangehaal, "om Amerika bymekaar te bring, ons mense verenig, ons nasie te verenig. Ek vra elke Amerikaner om my in hierdie saak te ondersteun," het hy gesê.
"Dit is ons historiese oomblik van krisis en uitdaging, maar eenheid is die weg vorentoe. Ons moet hierdie oomblik tegemoet gaan as Amerika."
Biden word ingehuldig. Langs hom is sy vrou, Jill, dogter, Ashley, en seun, Hunter. (Foto: Andrew Harnik, AFP)
In die toespraak van 21 minute het Biden die uitdagings wat vir VSA voorlê, ook uitgestippel.
"Min mense in die geskiedenis van ons land is al groter uitdagings gehad as dié wat ons tans het. Hierdie virus het ons land stilweg bekruip en soveel lewens in die bestek van een jaar geneem as wat die VSA tydens die hele Tweede Wêreldoorlog verloor het. Miljoene werksgeleenthede het verlore gegaan, honderdduisende ondernemings is gesluit."
Biden het in sy toespraak vir 'n oomblik van stilte vir die 400 000 Amerikaanse slagoffers van die koronavirus gevra en gewaarsku dat die land moontlik die dodelikste fase van die pandemie betree.
"In die tyd wat voorlê, gaan ons mekaar nodig hê. Ons het al ons krag nodig om deur hierdie donker winter te volhard."
Biden het hom ook daarvoor beywer om politieke ekstremisme, wit oppergesag en binnelandse terreur teen te staan en om geregtigheid vir almal te laat seëvier.
Kamala Harris (56) is as vise-president ingehuldig, die eerste vrou om dié amp te beklee. (Foto: Andrew Harnik, AFP)
Biden sou enkele ure ná die inhuldiging 17 uitvoerende bevele en aksies onderteken het om die beleid van die Trump-administrasie om te keer ten opsigte van onder meer immigrasie, die klimaatskrisis, die bestryding van Covid-19 en die ekonomie. Een van dié aksies is dat die VSA weer deel word van die Parys-klimaatsverdrag.
Hy gaan ook die verbod op besoekers uit verskeie Moslemlande ophef en ook 'n stokkie steek voor die bou van die muur wat Trump op die grens tussen die VSA en Mexiko begin oprig het om onwettige immigrasie te stuit.
Biden beplan ook om 'n wetsontwerp na die kongres te stuur om immigrasiebeleid op te knap en miljoene migrante 'n weg tot burgerskap te gee wat die Trump-regering geweier het.
Sy versoek dat regeringsbeamptes vir 100 dae maskers in alle federale geboue en tydens regeringsoptredes dra, stel 'n standaard vir private ondernemings, individuele state en gemeenskappe om dit na te volg.
Hy mik ook vir 100 miljoen inentings teen Covid-19 in 100 dae.
Voormalige presidente wat die inhuldigingseremonie bygewoon het, was Barack Obama, George W Bush en Bill Clinton.
Die Britse premier Boris Johnson het Biden net na die seremonie gelukgewens en gesê hy sien daarna uit om saam met hom te werk aan "kwessies wat vir almal saak maak" soos klimaatsverandering en Covid-19.
Michael Martin, die eersteminister van Ierland, het op Twitter geskryf dat Biden "'n ware vriend van Ierland gaan wees".
"Dit is 'n dag van geskiedenis en hoop en ek sien daarna uit om steeds nouer bande tussen ons twee groot nasies te smee," het Martin op Twitter geskryf.
Donald Trump het die Withuis drie uur voor Biden se inhuldiging vir die laaste keer verlaat. Trump is die eerste Amerikaanse president in meer as 150 jaar wat nie die inhuldiging van sy opvolger bygewoon het nie.
Soos vroeër berig het Marine One, die amptelike presidensiële helikopter, Trump en sy vrou, Melania, Woensdag vir oulaas op die suidelike grasperk van die Withuis opgelaai om hulle na die Andrews-lugmagbasis aan die buitewyke van Washington DC te neem.
Die egpaar is van daar met Air Force One, die amptelike presidensiële vliegtuig, na sy Mar-a-Lago-gholfklub in Florida waar die Trumps hulle gaan vestig.
"Dit was 'n ongelooflike vier jaar," het Trump voor sy vertrek by die Withuis gesê. Die uittredende president het later aan ondersteuners by die lugmagbasis gesê hy sal "in die een of ander vorm weer terugkeer".
Lady Gaga maak gereed om die volkslied te sing (Foto: Andrew Harnik, AFP)
Lede van 'n Kleurwag mars die verkorte parade-roete na afloop van die inhuldiging (Foto: Mark Makela , AFP)
Biden en sy vrou, Jill Biden, staan by die Withuis en aanskou die vuurwerkvertoning by die National Mall (Foto: Chip Somodevilla, AFP)
Vuurwerke te sien bo die Withuis na afloop van die inhuldiging van Biden (Foto: Patrick T. Fallon,, AFP)
Biden groet vir Harris met 'n vuispomp net nadat sy ingehuldig is as visepresident(.Foto: Drew Angerer, AFP)